Il-kuntistabbli sospiż Paul Sheehan li kien involut fil-każ tal-isparatura l-ġimgħa l-oħra ġie rikoverat fl-isptar wara kommossjoni li żviluppat fid-dar ta’ ommu fil-Gżira. Sorsi qalu li din żviluppat meta fit-triq kien hemm il-Maġistrat Inkwirenti, Natasha Galea Sciberras, akkumpanjata minn għadd ta’ Pulizija. Qed jingħad li mid-dar ta’ omm is-Sur Sheehan instema’ ħafna għajjat.  Mhux magħruf jekk din kinitx ir-reazzjoni tiegħu jew ta’ qraba tiegħu għall-preżenza tal-Maġistrat fit-triq jew għal xi raġuni oħra. Fuq il-post  issejħet ambulanza li ħadet lil Sheehan l-Isptar. Domandi li Television Malta bagħat lill-Pulizija dwar iċ-ċirkustanzi li wasslu biex is-Sur Sheehan ittieħed l-isptar u jekk hux minnu r-rapporti li llum kien se jitressaq il-qorti fuq l-isparatura s’issa ma ġewx imwieġba. Il-Ministru Mallia jgħid li kien ittradut fil-fiduċja li kien ta lix-xufier tiegħu Intant il-każ tqajjem ukoll fil-Parlament waqt il-ħin tal-mistoqsijiet bil-Ministru tal-Intern Manwel Mallia jgħid li kien iddispjaċut għall-incident għax ħass li kien ittradut fil-fiduċja li kien ta lix-xufier tiegħu. Huwa kien qed iwieġeb mistoqsija supplimentari tad-deputat Laburista Karmenu Abela fost storbju min-naħa tal-Oppożizjzoni li sostniet li l-Minsitru tal-Intern kellu jitkellem dwar dan l-inċident bi stqarrija fil-Parlament biex id-deputati jkollhom iċ-ċans jagħmlu l-mistoqsijiet tagħhom. Il-Min istru Mallia qal li huwa qatt ma ħarab mir-responsabbiltà ministerjali tiegħu waqt li insista li kien hemm minsitri qablu kif ukoll persuni oħrajn li kellhomn skorta armata. Qal li sal-lum il-President Emeritu Eddie Fenech Adami kellu skorta armata. Qal ukoll li qatt ma għatta lil ħadd u lanqas ma ta ebda ordni biex jgħatti lil xi ħadd. Żied jgħid illi jekk l-inkjesta maġisterjali issib li xi uffiċjal fil-Ministeru tiegħu kien involut fl-inċident jistenna li dan jirriżenja.